《天趣轩小酌联句》
明代·张弼

天趣轩中乐事并，偶凭文字订交盟。风流地主云间彦，真率宾僚浙右英。

赐沐尚当馀假在，开筵试把好怀倾。大儿宛转弹鱼丽，小子趋跄诵鹿鸣。

香粤刻痕诗促就，花枝传鼓令催行。兴吞湖海风烟阔，胸洗尘氛冰月清。

树杪落霞天欲瞑，墙阴残雪夜犹明。竞吟忽漫成长句，欲别仍留不尽情。

岂为儒林添故事，要令人世识升平。联镳载得清欢去，禁鼓鼕鼕巳报更。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。